આપણા દેશ માટે સી પ્લેન (સી-પ્લેન/ સીપ્લેન) નવું નથી, પરંતુ ગુજરાતમાં કદાચ એમ્ફિબિયસ એરક્રાફ્ટનું આ પ્રથમ આગમન હતું. અમદાવાદમાં સાબરમતી નદીના રીવર ફ્રન્ટ પર અમેરિકાની ક્વેસ્ટ કંપનીનું સિંગલ એંજીન ‘ક્વેસ્ટ કોડિયાક’ સી પ્લેન અનોખા આકર્ષણનું કેંદ્ર બની રહ્યું. સી પ્લેન જાણે તદ્દન નવી જ શોધ હોય તેમ કૂતુહલનો વિષય બન્યું! કદાચ આપણી નવી પેઢીને ખબર નહીં હોય કે ગઈ સદીમાં બીજા વિશ્વયુદ્ધ સુધીના સમયમાં આંતરરાષ્ટ્રીય પ્રવાસમાં સી પ્લેન તથા ફ્લાઇંગ બોટનો ડંકો વાગતો હતો. 1930 – 40 ના દાયકામાં ભારતમાં કલકત્તા (કોલકતા) અને અલ્હાબાદ ખાતે આંતરરાષ્ટ્રીય સી પ્લેન ઉતરાણ કરતાં હતાં!!